L 272/6
(14)
RO
Jurnalul Oficial al Uniunii Europene
20.10.2022
Această acreditare a jocurilor video depinde de testele culturale stabilite de Comunitatea flamandă și de Regiunea Valonă pentru propriile scheme de ajutoare și aprobate de Comisie [în 2018 pentru Comunitatea flamandă (15), prelungită și modificată în 2022 (16), și în 2020 pentru Regiunea Valonă (17)].
Criteriile de testare sunt următoarele: jocul trebuie să aibă calități culturale și artistice, activitățile de producție și părțile interesate trebuie să aibă legături cu Flandra sau cu Regiunea Valonă, iar jocul în cauză trebuie să fie inovator și creativ.
În acest scop, Belgia s-a angajat să se asigure că statul federal belgian va încheia un acord de cooperare cu Comunitatea flamandă, Comunitatea franceză și Comunitatea germanofonă cu privire la competențele care le revin acestor comunități și statului federal în ceea ce privește schema „tax shelter”.
Belgia observă că, pe durata schemei „tax shelter”, aprobarea de către comunități a jocurilor video în acest context va fi supusă acelorași criterii ca și cele aplicate de Comunitatea flamandă și de Regiunea Valonă propriilor scheme de ajutoare pentru jocurile video.
2.4.
Forma ajutorului, organizarea schemei, intensitatea ajutorului și cumularea
(15)
În cadrul schemei „tax shelter” actuale, o societate (denumită în continuare „investitorul”) poate aduce o contribuție financiară, pe baza unui contract-cadru, producătorului unei anumite opere audiovizuale.
Investitorul primește o compensație pentru această investiție sub forma unui „certificat tax shelter” care permite investitorului să beneficieze de facilități fiscale prin reducerea profitului său impozabil.
Principiul care stă la baza impozitării profiturilor societăților prevede că societățile sunt obligate la plata impozitului pe profiturile lor totale (articolul 185 din Codul privind impozitele pe venit din Belgia).
Baza de impozitare se stabilește prin deducerea cheltuielilor deductibile din profit (articolul 6 din Codul privind impozitele pe venit).
De regulă, societățile pot deduce cheltuielile profesionale pe care le-au efectuat în cursul perioadei impozabile (articolul 49 din Codul privind impozitele pe venit).
În ceea ce privește valoarea investițiilor, se poate deduce o sumă care depinde de valoarea contribuției (articolul 61 al doilea paragraf din Codul privind impozitele pe venit).
În cadrul schemei „tax shelter”, societatea care datorează impozitul poate deduce imediat 421 % din sumele investite, o sumă care depășește contribuția sa financiară.
În funcție de natura proiectului notificat, această posibilitate se acordă și contribuțiilor la producția unui joc video.
(16)
În cadrul schemei notificate de Belgia, valoarea fiscală a certificatului tax shelter a fost stabilită la 70 % din costurile de producție și de funcționare suportate în SEE sau, în cazul în care costurile de producție și de funcționare suportate în Belgia reprezintă mai puțin de 63 % din bugetul total, din costurile de producție și de funcționare suportate în Belgia.
Valoarea ajutorului pentru o eventuală investiție într-o producție este stabilită la 48 % din valoarea fiscală a certificatului tax shelter.
Aceasta înseamnă că, într-un scenariu maximalist în care cel puțin 63 % din bugetul total este cheltuit în Belgia, intensitatea ajutorului ar putea ajunge la 48 % din 70 %, reprezentând 33,6 % din bugetul pentru producție, dar ar fi mai mică în cazurile în care cheltuielile de producție efectuate în Belgia sunt mai mici de 63 % din bugetul total.
În cazul în care un astfel de ajutor ar fi acordat pe lângă alte forme de ajutor pentru producție, intensitatea ajutorului ar fi limitată la 50 %.
(17)
În consecință, în versiunea inițială a schemei, valoarea fiscală a certificatului tax shelter a fost stabilită pe baza cheltuielilor efectuate pe un anumit teritoriu.
Valoarea investiției (și, prin urmare, valoarea ajutorului) depinde de procentul de cheltuieli efectuate pe un anumit teritoriu, ceea ce înseamnă că variază în funcție de valoarea planificată a cheltuielilor în Belgia.
2.5.
Acreditarea beneficiarilor
(18)
În cadrul schemei „tax shelter”, societățile de producție care beneficiază de schemă trebuie să fie acreditate pentru a putea participa.
Potrivit Belgiei, obiectivul este de a putea retrage acreditarea societăților sau persoanelor care nu respectă legea (18).
(15) SA.49947, Belgia – Ajutor pentru jocurile video (VAF Gamefonds), https://ec.europa.eu/competition/elojade/isef/case_details.cfm? proc_code=3_SA_49947 (16) SA.101526, Belgia – VAF Gamefonds, considerentul 23, https://ec.europa.eu/competition/elojade/isef/case_details.cfm? proc_code=3_SA_101526 (17) SA.55046, Belgia – Soutien aux jeux vidéo culturels, artistiques et éducatifs (Wallimage), considerentul 14 https://ec.europa.eu/ competition/elojade/isef/case_details.cfm?proc_code=3_SA_55046; Regiunea Valonă include Regiunea germanofonă.
(18) Articolul 194b alineatul (1) punctul 2 din Codul privind impozitele pe venit prevede că condițiile de acreditare sunt stabilite prin decret regal.